google/wiki40b huggingface dataset:
Elena Retikevičiutė-Rich

Elena Retikevičiutė-Rich (1911 m. kovo 2 d. Brooklyne, NY – JAV), pianistė, pedagogė, chorvedė, kompozitorė.

Biografija

Tėvas Vincas Retikevičius (1871 m. gruodžio 20 d. – 1940 m. sausio 31 d.) kapelmeisteris – pučiamųjų orkestrų vadovas ir solistas. Todėl ir Elena pirmąsias muzikos žinias gavo iš tėvo. Išmokusi skambinti fortepijonu, dalyvavo tėvo rengiamuose koncertuose. Vėliau studijavo Hunter College Niujorke ir gavo bakalauro diplomą. Studijas dar tęsė Columbia University Teachers College ir įgijo magistro laipsnį. Bendruosius muzikos dalykus (teoriją, kompoziciją, dirigavimą, vokalą, fortepijoną) studijavo Julliard School of Music Niujorke, NY. Studijuodama pradėjo vadovauti lietuvių chorams.
Nuo 1930 vadovavo mišriajam ir vyrų „Lyros“ chorams Maspethe, NY. Kolektyvai buvo gan populiarūs ir daug koncertavo. 1930–1933 vadovavo pagarsėjusiam mišriajam chorui „Aidas“ Brooklyne, o nuo 1933 Brooklyno „Naujos gadynės" chorui. Su chorais organizavo koncertus lietuvių kolonijose, statė operetes ir dalyvavo tautiniuose renginiuose.
E. Retikevičiūtė dėstė muziką ir anglų kalbą įvairiose New Yorko bendrojo lavinimo mokyklose, buvo ir mokyklos vedėja, akompanavo lietuvių ir kitataučių koncertuose, radijo laidose, dėstė pedagoginiuose kursuose. Parašė operetę „Nebaigta kova“, kurią pastatė „Aido" choras ir parodė keliuose JAV miestuose. Sukūrė dainų chorui ir solistams.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Malyno ežeras

Apibūdinimas

Išsidėstęs tarp Uolinių kalnų, 1670 m aukštyje. Ežero ilgis 22,3 km, mažiausias plotis 100 m, didžiausias plotis 2 km. Tai antras pagal dydį pasaulyje ežeras, maitinamas kalnų ledynų tirpstančiais vandenimis. Į ežerą vandenis plukdo ir Malyno upė, įtekanti iš pietų, kuri iš jo ir išteka. Ežero vanduo šaltas, vidutiniškai +4 °C. Ežere 11 salų, tarp kurių garsiausia nedidelė „Dvasių sala“. Nuo ežero matomi trys kalnų ledynai, tarp kurių su aukščiausia viršukalne yra Brazo kalnas – 3470 m, esantis į pietryčius nuo ežero.

Palyginimas

Lyginant su Lietuvos ežerais, plotu nedaug didesnis už Sartų ežerą 13,32 km², arba kiek mažesnis už Dusios ežerą 23,34 km².
DNotI Online Plus

DNotI Online Plus – Vokietijos notariato duomenų bazė ir informacinė tarnyba. Įsteigė Vokietijos notarų institutas (DNotI). Prižiūri Federaliniai notarų rūmai (Bundesnotarkammer), finansuoja žemių Notarų rūmai. Vokietijos notarai, notariniai asesoriai, kiti notariato darbuotojai (notarų padėjėjai) naudojasi nemokamai. Bazėje yra per 9 000 teisinių išvadų notariato teisės ir notarinės praktikos klausimais.
Biologija

Biologija yra mokslas apie gyvąją gamtą, jos dėsnius.
Graikiškai βίος (bios) reiškia gyvybę ar gyvenimą, o λόγος (logos) – žodį, sąvoką, mokslą. Terminą pirmą kartą pasiūlė 1802 m. Žanas-Baptistas Lamarkas ir G. R. Treviranas (nepriklausomai vienas nuo kito). Biologijos mokslas tiria gyvų organizmų struktūras, funkcijas, augimą, kilmę, evoliuciją, paplitimą ir klasifikaciją. Moderniosios biologijos pamatus sudaro 5 principai: ląstelės teorija, evoliucija, genų teorija, energija ir homeostazė. 
Biologija, kaip atskiras mokslas, atsirado XIX a., mokslininkams atradus, kad visi organizmai turi bendrų bruožų.

Biologijos sritys

Biologija apima platų akademinių sričių spektrą. Jos klasifikuojamos keliais būdais:
Kawasaki Frontale

Istorija

Klubo ištakos siekia 1955 m. Du kartus (2017 ir 2018 m.) tapo šalies čempionais.
Mikalojus Glebavičius

Biografija

Gavo kalvinizmo auklėjimą, vėliau perėjo į katalikybę. Įkūrė Bernardinų bažnyčią ir vienuolyną Dubrovne. Galimai, taip pat pastatė medinę bažnyčią Zaslavlyje. Zaslavlio kalvinistų soborą Mikalojus Glebavičius perdavė katalikams.

Šeima

Buvo vedęs Marcibelą Korecką, nuo kurios turėjo du sūnus – Joną Samuelįir Jurgį.
Lavoriškių pagrindinė mokykla

Istorija

1998 m. rugsėjo 1 d. Vilniaus apskrities viršininko administracijos sprendimu netoli Baltarusijos sienos atidaryta lietuviška pradinė mokykla. Mokykla įkurta išnuomotame mediniame name netoli miestelio centro. Pirmosios dvi mokytojos: mokytoja Ramunė Katinauskienė, mokytoja Marytė Tališauskienė .Antrus mokslo metus pradėjo 17 mokinių, pagausėjo ir mokytojų kolektyvas. Trečiaisiais mokyklos gyvavimo metais, mokinių skaičiui dar labiau išaugus, mokykla reorganizuota į pagrindinę mokyklą.
2001 m. sausio 9 d. iškilmingai atidarytas naujas lietuviškos Lavoriškių pagrindinės mokyklos pastatas. 2004 m. prie mokyklos prijungti keturi skyriai: pagrindinės Šumsko, Medininkų ir Buivydžių mokyklos bei pradinė Galgių mokykla. Mokinių skaičiui nuolat augant mokyklos patalpose tapo ankšta, todėl mokykla vėl buvo priversta nuomoti patalpas ir ten perkelti priešmokyklinio ugdymo grupę bei dvi pradinės mokyklos klases.
Mokykloje vykdomas ankstyvasis anglų kalbos mokymas: anglų kalbos pradedama mokytis nuo antros klasės. Veikia dailės, anglų kalbos, lenkų kalbos, muzikos, kūno kultūros, choreografijos, informatikos, jaunųjų miško bičiulių, darbščiųjų rankų bei raiškiojo skaitymo būreliai, veikia Dienos centras.
Didysis barjerinis rifas

Susidarymas

Didysis barjerinis rifas pradėjo kurtis dar prieš 18 mln. metų. Barjeriniai rifai yra kolonijinių koralų statiniai. Jie sudaryti iš tūkstančių polipų. Šie sluoksnis po sluoksnio tvirtai gula vienas ant kito, sudarydami kalkių skeletus. Jie susijungia su kaimyniniais polipais, taip sutvirtindami rifą. Jį dar sutvirtina ir kalkiniai dumbliai, gaminantys kalkes, taip pat kiti dumbliai, gaminantys kitą, pamatą sutvirtinančią medžiagą. Polipų dauginimosi metu rifai plečiasi.
Rifas labiausiai veikiamas bangų ir vėjų nuo jūros pusės – ten šlaitai staiga ima leistis tūkstančius metrų gilyn. Šioje vietoje koralai auga sparčiausiai. Daugiausiai statybinių medžiagų rifai netenka ten, kur aukšta vandens temperatūra ir ypač didelės bangos. Rifą pamažu ardo koralais mintančios pintys, kriauklės, jūrų ežiai, sraigės bei jūrų žvaigždės.

Koralai

Rife yra apie 400 rūšių koralų. Visi jie yra skirtingi, įvairių spalvų, nors dažniausiai jie būna balti, ir didžioji barjerinio rifo dalis yra balta. Tai medžiaga, iš kurios suformuotas rifo skeletas, sudarytas iš negyvų polipų. Gyvi polipai būna įvairių spalvų ir formų. Čia gausu pačių įvairiausių koralų, pinčių, kitų spalvingų būtybių.

Gyvūnai, žuvys

Didžiajame barjeriniame rife gyvena daugiau kaip 3000 gyvūnų rūšių. Ypač gausu aktinijų, krevečių, jūros žvaigždžių, krabų, bežiaunių moliuskų, holoturijų, jūrų sraigių. Niekur kitur nėra tiek daug jūrų vėžlių. Sekliame vandenyje grobio ieško vandens paukščiai. Yra apie 200 rūšių moliuskų, daugiau kaip 2000 žuvų (Maždaug dešimtadalis visų žinomų rūšių). Šios minta koralais, yra plėšrūnų.
Rife daug simbiozės pavyzdžių – smulkios žuvelės valo nuo stambiųjų parazitus ir negyvus audinius. Taip smulkios žuvys pasimaitina, o didžiosios būna švarios ir sveikos. Krabų pora gyvena urve kartu su gerai matančiais gružliais, kurie prastą regą turinčius krabus perspėja apie pavojų.
2014 m. prorusiški neramumai Ukrainoje

Žiniasklaida

Ukrainos ir Rusijos šaltiniai skirtingai vaizdavo demonstrantus. Kovotojai, kurie užėmė vyriausybės pastatus Donecko srityje Ukrainos vyriausybės ir Vakarų šaltinių buvo vadinami separatistais ir teroristais, tačiau Rusijos žianiasklaida ir pareigūnai nuolat juos vadino "federalizacijos šalininkais". Rusijos žiniasklaida ir patys kovotojai Ukrainos laikinąją vyriausybę Kijeve vadino "Banderos chunta" (siedami su ukrainiečių nacionalistu S.Bandera), taip pat "fašistais" ir "nacionalistais". Ukrainos žiniasklaidoje prorusiški demonstrantai ir kovotojai paniekinamai vadinti kolorado vabalais (asociacija su prorusiškų aktyvistų mėgstamomis Georgijaus juostelėmis).
Juodkalnijos savivaldybės

Juodkalnijos opštinos (juodkal. Opštine Crne Gore), Juodkalnijos savivaldybės – administraciniai vienetai, į kuriuos dalinama Juodkalnijos teritorija. Juodkalnijoje yra 21 opština ir 2 miesto opštinos (juodkal. gradska opština, градска општина) Podgoricoje.
Verdau

Istorija

Vietovė, seniau vadinta Werde, Werda, Wertha, Werdowe buvo miškingas kraštas, dėl kurio kovojo lužitėnai ir germanai. Miesto teises gavo 1298 m. Nuo XIV a. Verdau tapo svarbiu drabužių gamybos centru, o XIX a. suklestėjo tekstilės pramonė.
Rimantas Astrauskas

Biografija

1978 m. baigė Vilniaus universitetą. 1978–1990 m. Fizikos instituto inžinierius.
1988 m. įsitraukė į lietuvių tautinį atgimimą. Žaliųjų judėjimo veikėjas; 1990 m. su kitais įkūrė Lietuvos žaliąją partiją, 1993–1995 m. jos pirmininkas. 1990–1992 m. Lietuvos Aukščiausiosios Tarybos deputatas. 2006 m. Nacionalinės vandens, elektros ir šilumos vartotojų gynimo lygos steigėjas.
Jaunimo sportas

Jaunimo sportas – mėnesinis iliustruotas savaitraščio „Sargyba“ priedas, leistas 1928–1929 m. Kaune.

Istorija

Leido Lietuvos katalikų blaivybės draugija. Išleistas vietoj laikraščio „Jėga ir grožis“, ėjusio 1923–1928 m. Spausdino Vilniaus spaustuvė Kaune. Išėjo 13 numerių.
Pasakojo apie įvairias sporto šakas, aiškino sporto reikšmę sveikatai, spausdino įvairių žaidimu, mankštos pratimų aprašymus, gydytojų patarimus.
Bendradarbiavo A. Bieliauskas, Karolis Dineika, A. Gylys, Z. Pivoriūnas, Petronėlė Savukaitytė, E. Senkutė, Juozas Rimantas-Slapšinskas.
Redaktorius Karolis Dineika.
Vilnohirskas

Istorija

Vilnohirskas įkurtas 1956 m., pradėjus statyti metalurgijos kombinatą. 1965 m. suteiktas miesto statusas.
Sarandė

Istorija

Senovės laikais šios vietovės buvo apgyvendintos senųjų šių vietų gyventojų – ilyrų genčių. Saranda, kaip ir visa dabartinės Albanijos teritorija, nuo seno buvo senovės valstybių (Graikijos, Makedonijos, Romos), kurių kultūra ir gyvensena labai paveikė vietos gyventojus bei jų kultūrą, sudėtyje.
Miestas, manoma, yra įkurtas Bizantijos imperijos valdymo laikais. Dabartinis miesto pavadinimas yra graikiškos kilmės, kildinamas iš dviejų graikų kalbos žodžių – „agii saranda“, reiškiančių „keturiasdešimt šventųjų“. Miestas buvo pavadintas keturiasdešimt IV a. Sebastėjos kankinių, kurių atminimas graikų ortodoksų bažnyčios minimas nuo pat ankstyvųjų Bizantijos imperijos laikų, garbei. Viduriniais amžiais miestas taip pat priklausė Bulgarijos ir Serbijos karalystėms, Epyro despotijai, kol XV a. Sarandė atiteko Osmanų imperijai.
Šis miestas atiteko Albanijai jos nepriklausomybės paskelbimo metais (1912 m.). Tačiau dėl gausios graikų bendruomenės, istorinio sąryšio su Graikija ir didelio krikščionių ortodoksų gyventojų skaičiaus mieste ir jo apylinkėse, miesto priklausomybė buvo ilgai ginčijama Graikijos Respublikos, siekdama šį miestą ir likusią pietų Albanijos teritoriją prisijungti prie savo teritorijos. Galiausiai, 1914 m. Korfu sutartimi buvo nuspręsta šį miestą, kaip ir likusią teritoriją, palikti Albanijos valdžioje, įpareigojant Albanijos vyriausybę pietų Albanijai (Šiaurės Epyrui) suteikti plačią autonomiją, tačiau ji taip ir nebuvo suteikta.
Antrojo pasaulinio karo išvakarėse, 1939 m., miestas buvo užimtas Italijos kariuomenės. Prasidėjus II pasauliniam karui, 1940 m., Italijos – Graikijos karo metu, miestas buvo užimtas Graikijos kariuomenės, kurią 1941 m. su Vokietijos kariuomenės pagalba išstūmė ir miestą okupavo Italijos kariuomenė. 1943 m. miestas buvo okupuotas hitlerinės Vokietijos, kol, galiausiai, 1944 m. buvo išvaduotas Albanijos komunistų partizanų.
II pasaulinio karo metu, miestui priklausant Italijos administracijai, Musolinio dukros garbei miestas buvo pavadintas Porto Edda.
1990 m., šaliai pasukus rinkos ekonomikos keliu ir dėl to pablogėjus ekonominei situacijai, nemažai gyventojų, ypač etninių graikų, emigravo į kaimyninę Graikiją.

Architektūra ir archeologija

Sarandės apylinkėse gausu architektūrinių paminklų: antikinių griuvėsių, Bizantijos laikotarpio bažnyčių, tvirtovė, Osmanų imperijos laikų statinių, mečečių. Netoli šio kurorto yra UNESCO saugomi išlikę senovės graikų įkurto miesto – Butrinčio – griuvėsiai.
Komunizmo laikais pastatyta daugiaaukščių gyvenamųjų namų, viešbučių. Dabartiniais laikais, pagerėjus ekonominei būklei ir suintensyvėjus pastangoms atgaivinti turizmo pramonę, pastatyta naujų šiuolaikinių pastatų, viešbučių, vilų.
Bostonas (rajonas)

Istorija

Bostono rajonas įkurtas 1974 m. balandžio 1 d. sujungus du istorinius rajonus: Bostono miesto ir Bostono kaimiškąjį rajonus.

Ekonomika

Rajone daugiausiai plėtojamas žemės ūkis ir su juo susijusi pramonė.
Lietuvos prekybinis laivynas

Lietuvos prekybinis laivynas – Lietuvos prekybinių laivų visuma.

Istorija

Lietuvos prekybinis laivynas dar Lietuvos Didžiosios Kunigaikštystėje buvo svarbiausia užsienio prekybos įgyvendinimo veikla. Nors pagrindiniai prekybos keliai vykdavo jūromis, bet LDK laivynui trukdė kryžiuočių ordinas, kurio Klaipėdos pilies tvirtovė kontroliavo pakrantės prekybą, todėl visas prekybinis laivynas kursuodavo Nemuno ir Dauguvos upių prekybiniais keliais.
Tarpukariu Lietuvos prekybinis laivynas prekiavo su pagrindine Lietuvos užsienio prekybos partnerę – Jungtine Karalyste, o prasidėję Antrojo pasaulinio karo veiksmai pakenkė Lietuvos užsienio prekybai ir prekybiniam laivynui, o Klaipėdos kraštas vėl atiteko Vokietijai.
1919 m. dvi Škotijos ir Danijos jūrų laivininkystės kompanijos įkūrė garlaivių bendrovę „United Baltic Corporation“, kuri savo laivais vykdė reguliarius prekybinius reisus iš Lenkijos ir Baltijos šalių į Londoną. Prekyboje su Lietuva „UBC“ specializavosi žemės ūkio produktų gabenimu į Angliją ir cemento, pramonės ir kitų pakuotų prekių plukdymu į Lietuvą. Tais pačiais metais Lietuvoje pradėtos steigti ir lietuviško kapitalo įmonės: „Lietuvos garlaivių bendrovė“, „Lietuvos laivininkystės bendrovė“.
1921 m. kovo 4 d. į Klaipėdą įplaukusi „Jūratė“ buvo pirmasis uoste apsilankęs Lietuvos jūrų prekybos laivas.
Vėl atgavus Klaipėdos kraštą buvo modernizuotas Klaipėdos uostas. Šiuo metu beveik visas Lietuvos prekybinis laivynas kursuoja jūrose, o upių prekyba dėl labai išaugusios antžeminio transporto konkurencijos Lietuvoje nebeteko svarbos.
Nerijus Mačiulis (1983)

Nerijus Mačiulis (g. 1983 m. balandžio 1 d.) – Lietuvos futbolininkas, saugas.

Biografija

Žaidė Jėgeriai Kaunas (2000–2002; 2005), FBK Kaunas (2000, Lietuvos čempionas; 2005), Sūduva Marijampolė (2002; 2006–2007), LKKA Atletas Kaunas (2003), FK Šilutė (2004–2006), Atlantas Klaipėda (2008), Tauras Tauragė (2009–2011), FK Kruoja Pakruojis (2012-2015), FC Stumbras (2016), Kazlų Rūdos Šile (nuo 2017).

Biografija rinktinėse

Žaidė Lietuvos jaunimo rinktinėse.
Vytautas Petras Plečkaitis

Išsilavinimas

1957–1966 m. mokėsi Kalvarijos vidurinėje mokykloje, bet buvo priverstas ją palikti, nes buvo sulaikytas KGB už antisovietinių lapelių platinimą Kalvarijoje. 1968 m. baigė Kalvarijos vakarinę vidurinę mokyklą. 1968 m. įstojo į Vilniaus universiteto (VU) Istorijos fakultetą, bet už politinę veiklą 1972 m. pašalintas, 1978–1981 m. istoriją VU baigė neakivaizdžiai.

Veikla

1966–1968 m. statybų darbininkas. 1972–1974 m. tarnavo sovietų kariuomenėje. 1975 m. draudimo agentas ir kaimo mokyklos mokytojas Marijampolės rajone. 1976–1980 m. istorijos mokytojas, 1980–1984 m. Kultūros paminklų apsaugos inspekcijos archeologas, 1984–1988 m. mokytojas ir dėstytojas, 1988–1990 m. Klaipėdos Mažosios Lietuvos istorijos muziejaus direktoriaus pavaduotojas mokslo reikalams.
1990–1992 m. Lietuvos Respublikos Aukščiausiosios Tarybos deputatas, Nepriklausomos valstybės atkūrimo akto signataras. 1992–1996 m. Seimo narys Lietuvos-Lenkijos tarpparlamentinės grupės pirmininkas, Lietuvos-Vokietijos tarparlamentinės grupės pirmininko pavaduotojas. 1996–2001 m. Lietuvos Respublikos nepaprastasis ir įgaliotasis ambasadorius Ukrainoje ir Moldovoje-1997–2001 m. 2000–2001 m. ambasadorius Gruzijoje su rezidencija Kijeve. 2001–2005 UR ministro patarėjas. Nuo 2005 m. gruodžio 5 d. Lietuvos generalinis konsulas Ženevoje, nuo 2007 m rugpjūčio 29 d. iki 2010 m. rugpjūčio 16 d. nepaprastasis ir įgaliotasis ambasadorius Šveicarijoje (paskirtas LR prezidento Valdo Adamkaus dekretu). 2008 m. suteiktas diplomatinis nepaprastojo ir įgaliotojo ambasadoriaus rangas.
1988 m. Klaipėdos Lietuvos Persitvarkymo Sąjūdžio iniciatyvinės grupės ir tarybos narys, Klaipėdos Sąjūdžio tarybos pirmininko pavaduotojas, Lietuvos Persitvarkymo Sąjūdžio seimo narys. Nuo 1991 m. gegužės mėn. Lietuvos socialdemokratų partijos narys, 1991–1992 m. LSDP tarybos narys.
Kartu su Lenkijos ambasadoriumi Janu Vidackiu parengė dokumentų rinkinį „Lietuvos-Lenkijos santykiai 1917–1994 m.“V.,1998. Parašė populiarias Jogailos ir Barboros Radvilaitės biografijas knygoje „Iš kur mes atėjome“, daug straipsnių Mažosios Lietuvos, Klaipėdos miesto istorijos ir kultūros klausimais. Knygos „Jie valdo pasaulį“ bendraautoris.Iš vokiečių k.išvertė Aleksander Giese. "Laisvieji mūrininkai". V.,2006. Knygos "Šveicarija, kurios nepažįstame". V., 2013.  ir knygos "Nepriklausomybės Akto signataras Jurgis Šaulys. Demokratas, valstybininkas, diplomatas", V., 2015., p. 285, autorius. 2018 m. išleido knygą "Masonai, laisvieji mūrininkai kūrę irstiprinę Lietuvą."Bendradarbiauja Lietuvos spaudoje, portale 15min. aktualiais Lietuvos vidaus ir užsienio politikos klausimais.

Šeima

Vedęs, žmona Nijolė. Dukros Aistė ir Žygintė. Broliai Romanas, Gintautas, Juozas (iš tėvo pusės), Algimantas, sesuo Vida.
Rūtėnai

Istorija

1665 m. Videniškių krikšto metrikų knygoje užrašytas Felicijus Rūtelis iš Rūtelių kaimo, kuris identifikuotinas su dab. Rūtėnais. XVII–XVIII a. kaimas priklausė Balninkų seniūnijai. 1765 metais buvo 6 ūkiai.
Femtometras

Femtometras, arba fermis (trumpinys fm) – SI sisteminis ilgio matavimo vienetas, lygus 10⁻¹⁵ metro . Šis terminas dar pakeičiamas trumpesne sąvoka „fermis“, pagerbiant italų fiziką Enrico Fermi. Femtometras pagal savo mastą yra dažnai naudojamas dydis branduolinėje bei dalelių fizikoje. Šis matavimo vienetas oficialiai pradėtas naudoti 1964 m., patvirtinus CGPM (Conférence générale des poids et mesures).
1 000 000 fm = 1 nm (nanometras).
Edmontono Oilers

Istorija

1971 m. lapkričio 1 d. Edmontono „Oilers“ tapo viena iš 12 komandų įkūrusių World Hockey Association (WHA). Komandos savininkas sugalvojo šį vardą. Edmonton „Oilers“ buvo pervadinti Albertos „Oilers“, kai Calgary "Broncos" persikėlė į Klivlendą, bei planavo žaisti ir Edmontone, ir Albertoje. 1972-73 m. sezone komanda galiausiai apsistojo Edmontone, bei susigrąžino senąjį pavadinimą - "Oilers".
1979-80 m. NHL sezone Edmontono „Oilers“, kartu su dar 3 WHA komandomis iš WHA lygos persikėlė į NHL.
SteamOS

Savybės

SteamOS projektuota specialiai kompiuterinių žaidimų žaidimui. Naudotojai turės galimybę transliuoti žaidimų vaizdą iš savo Windows ar Mac kompiuterių į kompiuterius su SteamOS sistema, kuri pasižymės tokiomis pat šeimos dalijimosi funkcijomis ir apribojimais kaip Steam. Operacinė sistema yra atviro kodo, todėl kiekvienas gali remtis šiuo kodu kurdamas nuosavą versiją arba pritaikyti jau esamą išeitinį kodą.
Kadangi SteamOS skirta žaisti žaidimus, ji neturi daugelio įdiegtų funkcijų, išskyrus interneto naršymą ir žaidimų žaidimą. Pavyzdžiui, joje nėra failų tvarkyklės ar paveikslėlių peržiūros. Tačiau naudotojai turi galimybę prisijungti prie GNOME darbastalio aplinkos ir atlikti tokias užduotis, kaip, pvz., įdiegti programinę įrangą. Nors šiuo metu operacinė sistema nepalaiko vaizdo transliavimo funkcijos, „Valve“ derasi su tokiomis bendrovėmis kaip „Spotify“ ir „Netflix“, siekdama įtraukti jų naudojamas funkcijas į SteamOS. OS iš prigimties palaiko „Nvidia“, „Intel“ ir „AMD“ grafikos procesorius.
„Valve“ pareiškė, kad jie planuoja įdiegti palaikymą filmų, televizijos peržiūrai ir muzikos perklausai iki išleidžiant naudojimui skirtą SteamOS versiją.
Stasys Vygantas Augutis

Biografija

1950–1960 m. mokėsi Panevėžio 1-ojoje vidurinėje mokykloje. 1965 m. baigė Kauno politechnikos institutą. 1971 m. Kauno politechnikos institute apsigynė disertaciją „Nulio dreifo korekcija matuojant pasipriešinimo momentą elektriniais metodais“, technikos mokslų kandidatas. 2002 m. apsigynė disertaciją „Daugiamatė aukštų dažnių vibrometrija“, habilituotas technologijos mokslų daktaras.
Nuo 1965 m. Kauno politechnikos instituto (nuo 1990 m. Kauno technologijos universitetas) Radioelektronikos fakulteto asistentas, 1971–1974 m. šio fakulteto vyresnysis dėstytojas, nuo 1975 m. docentas, nuo 2002 m. Telekomunikacijų ir elektronikos fakulteto Elektroninių ir matavimo sistemų katedros profesorius, Metrologijos instituto direktoriaus pavaduotojas, matavimo technologijų skyriaus vadovas. Lietuvos valstybinio mokslo ir studijų fondo Technologijos mokslų ekspertų komiteto pirmininkas.
Žmona Rūta (g. 1942 m.) – filologė.{{VLE|V|775|[[

Mokslinė veikla

Svarbiausi darbai iš matavimų inžinerijos, daugiausia aukštadažnės vibrometrijos, sukūrė jos pagrindus. Su kitais sukūrė daugiau, kaip 50 naujų matavimo metodų ir matavimo priemonių. 130 mokslinių darbų ir publikacijų autorius ar bendraautoris, tarp jų – 15 publikacijų tarptautiniuose leidiniuose, 31 išradimo autorius. Parašė mokomųjų priemonių.
Amūro limanas

Amūro limanas (rus. Амурский лиман) – šiaurinė Totorių sąsiaurio dalis, įsiterpusi tarp Azijos žemyno (Rusija) ir šiaurinės Sachalino salos dalies. Jungia Ochotsko jūros Sachalino įlanką (šiaurėje) su pagrindine Totorių sąsiaurio dalimi (pietuose, per Nevelio sąsiaurį). Ilgis – 185 km, plotis – iki 40 km. Limanas seklus, būdingas jo gylis 3-4,5 m. Nuo lapkričio iki gegužės būna padengtas ledo.
Rytuose į Amūro limaną įteka Amūro upė.
Medžių riba

Medžių riba – ekologinė juosta kalnuose, poliarinėse ar dykumų srityse, iki kurios auga medžiai. Toliau už jos medžiai nebepajėgūs augti dėl nepalankių sąlygų – šalto klimato, nepakankamos drėgmės, netinkamo slėgio. Ten driekiasi tundra, alpinės pievos, arktinės dykumos, akmenynai ir sniegynai. Ties medžių riba augantys medžiai yra labai skurdūs, kreivi, dažnai virtę krūmokšniais. Dėl stiprių vėjų ir atšiaurių sąlygų susidarę ištisi kreivamiškiai.
Medžių ribos aukštis kalnuose priklauso nuo geografinės padėties ir klimatinių sąlygų: tropinių sričių kalnuose medžių riba siekia 3000–4000 m aukštį virš jūros lygio (aukščiausiai medžiai auga 5200 m aukštyje, Sachamos ugnikalnio šlaituose Anduose), Europos kalnuose (Alpės, Rila, Pirėnai) 2000–2300 m, poliarinėse srityse – 600–800 m.
Poliarinėse lygumų teritorijose medžių riba driekiasi skirtingai: dėl šiltųjų jūros srovių švelnesnio klimato Norvegijos pakrantėse medžiai auga iki 70° š. pl., Vakarų Sibire iki 66° š. pl., Aliaskoje iki 68° š. pl., šaltosios Labradoro srovės veikiamame Labaradore – tik iki 56° š. pl. Pietuose toliausiai medžiai auga Ugnies Žemės salyne.
Būdingi medžių ribos augalai: Eurazijoje – daūrinis maumedis, balkaninė pušis, kedrinė pušis, kalninė pušis, plaukuotasis beržas; Šiaurės Amerikoje – subalpinis kėnis, alpinis maumedis, Engelmano eglė, baltakamienė pušis, gajoji pušis, akuotoji pušis, lanksčioji pušis, juodoji eglė; Pietų Amerikoje – antarktinis notofagas, žemasis notofagas, kenjalis.
Didysis Tyrulis

Didysis Tyrulis − pelkė Radviliškio rajone, 13 km į pietus nuo Šiaulių, 14 km į vakarus nuo Radviliškio.
Pelkės plotas ~4 717 ha. Pelkė ištįsusi apie 19 km iš šiaurės rytų į pietvakarius tarp dviejų lygiagrečių moreninių gūbrių, fliuvioglacialiniame slėnyje. Yra nesupelkėjusių salų (apie 135 ha). Per Didįjį Tyrulį teka Šimšė (į Gauštvinio ežerą).
Pelkę maitina krituliai, paviršiaus nuotėkio ir Šimšės potvynių vandenys. Pietrytinėje dalyje yra šaltinių. Pelkė šiaurėje apaugusi pušynu, viduryje − pavieniais beržais ir gluosniais, pietuose − lapuočių mišku.
Durpių klodo didžiausias storis 8 m, vidutinis susiskaidymas 21 %, vidutinis peleningumas 5,3 %. Po durpėmis yra ežerinių nuosėdų sluoksnis; jo storis iki 2,5 m. Dugne žvyringas priemolis, molis ir smėlis. Durpės pradėtos kasti 1953 m.
Samut Prakan City FC

Istorija

Klubas įkurtas 2019 m. Radosi vietoje išformuotojo Pattaya United FC, kuris žaidė aukščiausioje šalies lygoje.

Sudėtis (2019)

Atnaujinta: 2019 m. spalio 17 d.